Вала да ца хилча, мостаг1чунна а маьрша хуьлу хийрачу махкахь некъаш. Хьере хиллачу адамаша Деле до1анаш дора: «Я Аллах1, Хьо бен тхан деха вацар-кха, дехча дала вацар-кха, Хьоьга доьхуш хьан г1ийла миска лаьш ду-кха тхо, тхан 1есалле ца хьоьжуш, мискачу до1анна лохьа жоп, Хьайга дехча луш Дела вар-кха Хьо, мостаг1ех маьрша баккхахьа тхан мохк. Ехьа кху махкахь нийсо. Дуьненан Эла вара Хьо, эхартан Дела вара Хьо, тхаьш дуург-м диъна девллера тхо, Хьан пурбанца, Хьан лаамца кху харцдуьненчу баьхкинчу тхан доьзалшна ехьа парг1ато. Хьайга дехар саг1а ца лоруш, Хьайга деха баьхна Дела вар-кха Хьо, хеназа кхелхинчу доьзалшна дилхинчу, г1елделлачу озаца доьхуш, хьанал сискал яьккхина куьйгаш айдина Хьоьга кхойкхуш, Хьоьга доьхуш хьан г1ийла лаьш ду тхо, тхан до1анна жоп лохьа, Я Аллах1 Дела!» – бохуш, дукха дира мискачу наха до1анаш.